REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/76-23

4. april 2023. godine

B e o g r a d

Z A P I S N I K

11. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 3. APRILA 2023. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Milica Obradović, Milosav Milojević, Milija Miletić, Momir Stojilković, mr Akoš Ujhelji, Dijana Radović, dr Anna Oreg, Zoran Sandić, dr Nenad S. Mitrović, Marko Ristić, Dejan Ignjatović, Milovan Jakovljević i Ilo Mihajlovski.

Sednici je prisustvovao zamenik člana Odbora Slaviša Bulatović (zamenik Dragana Jovanovića).

Sednici nije prisustvovao član Odbora Miroslav Aleksić, kao ni njegov zamenik.

Sednici je prisustvovala i narodna poslanica dr Jelena Kalajdžić, koja nije član Odbora.

Odbor je jednoglasno (16 za) usvojio sledeći:

 D n e v n i r e d:

1. Donošenje Odluke o organizovanju javnog slušanja na temu razmatranje Predloga zakona o izmenama i dopunama Zakona o podsticajima u poljoprivredi i ruralnom razvoju.

Pre početka rasprave o tački dnevnog reda, usvojen je zapisnik devete sednice Odbora, koja je održana 7. marta 2023. godine, u tekstu u kome je i predložen. Zapisnik je usvojen jednoglasno (16 za).

Takođe, usvojen je zapisnik desete sednice Odbora, koja je održana 24. marta 2023. godine, u tekstu u kome je i predložen. Zapisnik je usvojen većinom glasova (15 za, 1 nije glasao).

 Prva tačka dnevnog reda - Donošenje Odluke o organizovanju javnog slušanja na temu razmatranje Predloga zakona o izmenama i dopunama Zakona o podsticajima u poljoprivredi i ruralnom razvoju.

Na početku sednice, Marijan Rističević je obavestio članove Odbora da je predsednik Narodne skupštine dr Vladimir Orlić održao sastanak sa više udruženja poljoprivrednika, i da je na tom sastanku predloženo da se organizuje javno slušanje na temu Predlog zakona o izmenama i dopunama Zakona o podsticajima u poljoprivredi i ruralnom razvoju. Predsednik Odbora je pozvao sve članove Odbora da daju doprinos organizaciji javnog slušanja tako što će da dostave svoje predloge gostiju, imajući u vidu činjenicu da veći broj relevantnih učesnika iz struke garantuje i kvalitetniju diskusiju. Održavanje javnog slušanja je planirano u prvoj polovini aprila meseca 2023. godine.

U diskusiji su učestvovali narodni poslanici: Marijan Rističević, Milija Miletić, Milovan Jakovljević, Dejan Ignjatović, dr Nenad S. Mitrović, Ilo Mihajlovski, Zoran Sandić, Veroljub Matić i dr Jelena Kalajdžić.

U skladu sa članom 84. Poslovnika Narodne skupštine, Odbor je jednoglasno (15 za) doneo Odluku o organizovanju javnog slušanja na temu Predlog zakona o izmenama i dopunama Zakona o podsticajima u poljoprivredi i ruralnom razvoju.

Pošto drugih pitanja i predloga nije bilo, sednica je zaključena u 12,20 časova.

 Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

|  |  |
| --- | --- |
|  SEKRETAR |  PREDSEDNIK |
|  Branka Zlatović |  Marijan Rističević |